หุ้นพลังงานร่วงนำหุ้นยุโรปปิดลบ ขณะตลาดวิตกการเมืองสเปน
ตลาดหุ้นยุโรปปิดร่วงลงเมื่อคืนนี้ (21 ธ.ค.) เนื่องจากนักลงทุนทุบเขายหุ้นกลุ่มพลังงาน หลังจากราคาน้ำมันดิบเบรนท์ร่วงลงแตะระดับต่ำสุดในรอบ 11 ปี นอกจากนี้ ตลาดยังได้รับแรงกดดันจากการร่วงลงของตลาดหุ้นสเปน หลังจากมีรายงานว่ายังไม่มีพรรคการเมืองใดคว้าเสียงข้างมากในสภา หลังจากการเลือกตั้งทั่วไปของสเปนสิ้นสุดลง
22 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.1% ปิด (21 ธ.ค.) ที่ 357.15 จุด, ดัชนี CAC-40 ตลาดหุ้นฝรั่งเศสปิดที่ 4,565.17 จุด ลดลง 60.09 จุด หรือ -1.30%, ดัชนี DAX ตลาดหุ้นเยอรมันปิดที่ 10,497.77 จุด ร่วงลง 110.42 จุด หรือ -1.04% และดัชนี FTSE 100 ตลาดหุ้นลอนดอนปิดที่ 6,034.84 จุด ลดลง 17.58 จุด หรือ -0.29%
ภาวะการซื้อขายในตลาดหุ้นยุโรปเป็นไปอย่างซบเซา เนื่องจากตลาดหุ้นสเปนร่วงลงอย่างหนัก หลังจากมีรายงานว่า ถึงแม้พรรคประชาชน (PP) ของนายมาเรียโน ราฮอย นายกรัฐมนตรีสเปน คว้าที่นั่งส่วนใหญ่ในการเลือกตั้งทั่วไปของสเปน แต่พรรคของเขาก็ยังไม่สามารถคว้าเสียงข้างมากในสภา ทำให้การจัดตั้งรัฐบาลชุดใหม่เป็นเรื่องยาก เนื่องจากพรรค Podemos และพรรค Citizens (Ciudadanos) ก็ได้รับคะแนนเสียงไปส่วนหนึ่งเช่นกัน
ความวิตกกังวลเกี่ยวกับสถานการณ์ทางการเมืองในสเปนส่งผลให้หุ้นกลุ่มธนาคารของสเปนร่วงลงด้วย โดยหุ้นธนาคารบังโค ซานตานเดร์ และหุ้นบังโค บิลบาว วิซคายา อาร์เจนตาเรีย ต่างร่วงลงกว่า 4.7% ขณะที่หุ้นกลุ่มพลังงานร่วงลง นำโดยหุ้นรอยัล ดัทช์ เชลล์ ดิ่งลง 1.47% หลังจากราคาน้ำมันดิบเบรนท์ร่วงลงแตะระดับต่ำสุดในรอบ 11 ปี
ส่วนตลาดหุ้นเยอรมนีปิดร่วงลง แม้ธนาคารกลางเยอรมนี (บุนเดสแบงก์) เปิดเผยว่า เศรษฐกิจเยอรมนียังคงมีการขยายตัวอย่างต่อเนื่องในเดือนนี้ โดยการใช้จ่ายของผู้อพยพ และรายได้ที่เพิ่มขึ้น ได้ช่วยผลักดันการขยายตัวทางเศรษฐกิจ